CONTRIBUŢIA CULTURII ŞI CIVILIZAŢIEI CREŞTINE LA CREAREA ŞI AFIRMAREA DREPTULUI INTERNAŢIONAL UMANITAR
CONTRIBUŢIA CULTURII ŞI CIVILIZAŢIEI CREŞTINE LA CREAREA ŞI AFIRMAREA DREPTULUI INTERNAŢIONAL UMANITAR
 
CONTRIBUTION OF THE CHRISTIAN CULTURE
END CIVILISATION AT THE APPEARANCE END DEVELOPMENT
INTERNATIONAL HUMANITARIAN LAW
Col.(r) drd. Dumitru CODIŢĂ *
Nowadays humaniatrian international law is the effect of human society’s evolution on the whole. In this way, diferent cultures and civilisations had an important impact of this development, wich has a specially dinamic growth.
The purpose of this material is to point out its importance wich Christian culture and civilisation has had among this international law branch.
We can see that the religious influences wich has an important impact at the begining, will be gradually abandoned.
Because of this, nowadays international laws-named law of Geneve- have an universal meaning since all states adopted them no matter the religion.
Dreptul internaţional umanitar actual este rezultatul evoluţiei societăţii omenesti în ansamblu. În acest context diferitele culturi şi civilizaţii şi-au pus amprenta asupra acestui proces, care a cunoscut în ultima perioadă o dezvoltare şi o dinamică deosebite.
Prezentul material îşi propune să evidenţieze rolul specific pe care cultura şi civilizaţia
creştină le-au avut asupra formarii acestei ramuri a dreptului internaţional. Vom observa că influienţele de natură religioasă mai pronunţate la începuturi, vor lăsa locul unor codificări internaţionale în care fenomenul religios va fi practic abandonat. Astfel, reglementările internaţionale actuale,cunoscute sub numele de dreptul de la Geneva, au căpătat un caracter de universalitate prin acceptarea lor de toate statele indiferent de religia căreia îi aparţin.
1. Contribuţii europene la apariţia şi codificarea dreptului internaţional umanitar
Deşi există unele puncte de vedere potrivit cărora dreptul conflictelor armate ar reprezenta o creaţie de dată recentă, unele reguli specifice domeniului au aceeaşi vechime ca şi războiul. În acest sens Jakob Kellenberger, fost preşedinte al CICR, arată că ”Dreptul războiului s-a născut în confruntarea dintre forţele armate pe câmpul de bătălie”[1].
Susţinătorii primei categorii, pornesc de la faptul că, în forma sa actuală dreptul internaţional umanitar s-a născut sub impulsul sentimentului de umanitate, pe care bătălia de la Solferino[2] l-a avut în conştiinţa şi modul practic de acţiune al statelor.
Paradoxal, deşi practica internaţională a înregistrat adevărate capodopere juridice, încă din antichitate, încercările de sistematizare şi teoretizare sunt relativ târzii. Nu există practic o perioadă istorică sau o dată exactă care să marcheze începutul dreptului internaţional umanitar în general.
Prezintă relevanţă pentru demersul nostru identificarea contribuţiei pe care cultura şi civilizaţia creştină l-a adus la dezvoltarea dreptului internaţional în general, a dreptului conflictelor armate în special. Din perspectiva ariei de influienţă circumscrisă culturii şi civilizaţiei creştine sunt câteva aspecte care trebuie menţionate din punct de vedere istoric.
În antighitate, Grecia clasică a răspândit în Orient cele două instrumente de bază ale dreptului internaţional: tratatul şi diplomaţia căreia i-a adăugat o creaţie proprie: arbitrajul internaţional.
Imperialismul Republicii romane, apoi visul imperial (concretizat prin edictul de la Caracalla în 212) de a asimila toate popoarele imperiului într-un ansamblu universal nu era deloc compatibil cu practica internaţională pe care grecii o transmiseseră.
Peste tot însă Roma a contribuit la perfecţionarea procesului. Înainte de a înlocui ceva, Roma a tratat de la egal la egal (faedus aequum) cu cetăţile latine şi Cartagina. Apoi pe timpul ocupaţiei şi-a organizat relaţiile cu popoarele străine pe baza a două noţiuni juridice: ius fetiale şi ius gentium. Ius fetiale de esenţă religioasă reia ideea inviolabilităţii ambasadorilor şi se află la originea distincţiei dintre războiul just şi războiul injust. Ius gentium sau dreptul ginţilor, prin activitatea juriştilor a impus necesitatea de a permite romanilor să stabilească relaţii juridice cu persoanele care nu erau de origine romană.
Relaţiile internaţionale veritabile au apărut în decursul evului mediu, mai exact în secolului al XI-lea. Occidentul reia practicile diplomatice ale antichităţii pe care le îmbogăţeşte şi le perfecţionează. Cu toate că summa divisio este cea a dreptului păcii şi a dreptului războiului, războiul ca atare era just sau injust conform criteriilor specifice doctrinei creştine. Exercitarea efectivă a dreptului represaliilor devine un mijloc de prevenire a războaielor, arbitrajul adesea pontifical este folosit frecvent în dreptul internaţional al mării, atât public cât şi privat, care s-a format în Mediterana şi s-a extins apoi în mările occidentale.
2. Contribuţia şcolii de drept natural la dezvoltarea dreptului internaţional umanitar
Şcoala de drept natural. şcoala de dreptul naturii şi ginţilor mai este numită şi şcoala de drept natural. S-a născut în secolul XVII cu marii juristconsulţi de religie reformată în fruntea cărora s-a aflat Hugo Grotius care a publicat la Paris în 1654, Dreptul războiului şi păcii.
O dată cu el, Samuel Pufendorf este considerat a fi un veritabil fondator al acestei şcoli după apariţia în 1672 a lucrării Dreptul naturii şi al ginţilor. Acest termen reprezintă una din primele tentative de a introduce dreptul internaţional în gândirea juridică europeană. Se poate considera că punând în evidenţă existenţa unui drept al ginţilor separat de dreptul natural, aceşti autori au urmărit să arate că se impune crearea unui drept, care să se aplice statelor, alături de un drept care să vizeze individul.
Hugo Grotius şi discipolii săi. Hugo Grotius a cărui contribuţie în acest domeniu este incontestabilă nu a urmărit să teoretizeze dreptul internaţional clasic. Europa din epoca sa era măcinată de conflictele religioase şi teritoriale ale secolului al XVI-lea, iar războiul de treizeci de ani se afla la început. Acesta este contextul în care juristul olandez a elaborat principala sa lucrare. Condus de un profund sentiment de umanitate, el dorea să elaboreze un drept al războiului raţional, care să se impună ansamblului puterilor suverane şi să limiteze recurgerea la violenţă. Dar dreptul ginţilor în cazul lui Grotius, era conceput la un loc cu dreptul natural care trebuia să permită judecarea conduitei oamenilor, doar în aspecte care scăpau reglementărilor civile sau atunci când acestea erau insuficiente. Acest drept putea avea ca obiect şi aspecte internaţionale cum ar fi spre exemplu dreptul de înmormântare[3]. Acesta era un drept cutumiar, comun ansamblului puterilor suverane, fondat cu acordul popoarelor civilizate. Totodată, identificând în cadrul dreptului războiului, acest tip de reguli diferenţiate de dreptul natural, Grotius a prezentat mutaţiile din dreptul ginţilor care erau formulate în opera lui Suarez. Alţi autori între care germanul Samuel Rachel (1628-1681), englezul Richard Zanche (1590-1660) şi olandezul Cornelius von Bynkershoek (1673-1743), formulau clar ideea că acordul statelor poate fi creator de reguli juridice de drept al ginţilor, ei admiţând existenţa dreptului cutumiar al lui Grotius. Se cristaliza totodată o concepţie mai pronunţat internaţionalistă şi mai completă de drept al ginţilor, faţă de cea a lui Grotius care se referea doar la un drept al războiului. Aceşti succesori vedeau dreptul războiului ca un domeniu distinct între alte drepturi ale ginţilor în ansamblu. Între altele, Grotius şi disipolii săi erau tributari unei viziuni individuale de drept al ginţilor: statul nu era pentru ei subiect de drept al ginţilor, Prinţul se confunda cu statul. Dreptul ginţilor văzut de ei nu era deci un drept interstatal ci un drept care se referea la conduita indivizilor şi prinţilor suverani (conducători reprezentanţi ai statelor).
Legitimitatea recurgerii la forţă. Abordarea războiului just. Apariţia dreptului internaţional clasic a fost însoţită în secolul al XVIII-lea de punerea în evidenţă a teoriei războiului just, care nu permitea decât acţiunea puterilor suverane a căror cauză era considerată ca fiind justă. În concepţia clasică, legitimitatea recurgerii la război era dată de situaţia în care exista o violare a drepturilor fundamentale ale statului. Dar din raţiuni de suveranitate, statele decideau singure deci subiectiv, să recurgă la război în scopul redobândirii unui drept sau cel puţin să obţină o reparaţie în cazul unei nedreptăţi produse de un terţ.
Cu certitudine, după Wolff şi Vatel, dreptul în război (jus in bello), acela al combatanţilor şi civililor se va umaniza considerabil, în schimb, ideea că decizia de a recurge la război (jus ad bellum) este un drept ce revine statelor, nu a fost pusă în discuţie decât în secolele XVIII şi XIX.
În 1868, Bluntschli, prezintă acest aspect în termeni foarte precişi: „Războiul nu este o simplă manifestare de drept, el este realmente o sursă de drept (…) el este astăzi încă, un mijloc indispensabil pentru asigurarea progresului necesar umanităţii”[4].
Reglementarea diferendelor. Dezvoltarea dreptului internaţional în ultima sută de ani a pus accentul pe „reglementarea paşnică a diferendelor” limitând odată cu Pactul Ligii Naţiunilor, apoi interzicând cu Carta ONU[5] recurgerea la forţă pentru rezolvarea litigiilor dintre state. De-a lungul secolelor, războiul a putut fi considerat ca un mod „normal” de reglementare a diferendelor, fie că era văzut ca un fel de „judecată divină” făcându-se voia învingătorului, fie că se acţiona conform unei concepţii mai raţionale de „echilibru al puterilor” fiind vorba de o ajustare de forţe. A fortiori, un „darwinism social” putea găsi în „legea celui puternic” o justificare raţională a cuceririlor pentru învingător, consacrând imperialismul european în perioada „politicii tunului”.
Recurgerea la „mijloace de interpretare a păcii” mai mult sau mai puţin formalizate reprezintă o cale civilizată de a formaliza războiul, un duel juridic care este o „purtare a războiului cu alte mijloace”[6].
Constatăm din cele prezentate, că începând cu a doua jumătate a secolului al XIX-lea, un puternic curent ideologic începe să fundamenteze pacea pe drept, altfel spus să protejeze pacea prin drept punând războiul „în afara legii”, dar şi de a face justiţie pe baza unei păci durabile. Astfel, recurgerea la război este interzisă pentru anumite tipuri de diferende, în mod special în materie de drepturi contractuale, în timp ce războiul însuşi este limitat în ceea ce priveşte mijloacele şi efectele odată cu dezvoltarea dreptului umanitar („dreptul de la Geneva”) şi dreptul războiului („dreptul de la Haga”).
Până la jumătatea secolului al XIX-lea se acţiona exclusiv după reguli cutumiare care se respectau deoarece existau din vremuri imemoriale şi pentru că răspundeau unor exigenţe ale lumii civilizate. Toate civilizaţiile au formulat reguli care vizau limitarea violenţelor, chiar şi în cazul unei forme de violenţă instituţionalizată cum este războiul, deoarece limitarea violenţei este esenţa însăşi a civilizaţiei.
Asemenea lui Grotius în dreptul international, Henry Dunant este considerat un veritabil pionier al dreptului international umanitar modern. Invocând formula că „orice principiu internaţional convenţional este sacru”[7] în scopul protejării răniţilor şi a tuturor celor care au nevoie de ajutor, Dunant a determinat ca dreptul umanitar să facă un pas înainte. Prin adoptarea în 1864 a Convenţiei de la Geneva pentru ameliorarea soartei militarilor răniţi în forţele armate în campanie, Dunant şi fondatorii Comitetului Internaţional al Crucii Roşii au creat piatra unghiulară a dreptului umanitar convenţional. Această convenţie va fi revizuită în 1906, apoi în 1929 şi 1949. Noile convenţii adoptate protejau navele spital, prizonierii şi victimele de război. Cele patru Convenţii de la Geneva din 1949 formează sediul principal al domeniului dreptului internaţional umanitar în vigoare astăzi. Adoptarea acestor texte de aproape toate statele lumii[8] demonstrează posibilitatea adoptării din timp de pace a unor reguli care să limiteze consecinţele nefaste ale războiului şi să protejeze victimele.
3. Influienţa culturii şi civilizaţiei creştine asupra formării dreptului internaţional umanitar
Între factorii care au influenţat dezvoltarea dreptului internaţional umanitar cu certitudine creştinismul ocupă un loc important.
Religia iudeo-creştină proclamase crearea omului ca imagine a lui Dumnezeu, toţi copiii având acelaşi Tată şi şansă la viaţa eternă. Consecinţele acestei noi doctrine sunt multiple şi incalculabile, pentru că statutul persoanei derogă din structura cosmică. Fiinţa umană conţine o demnitate încă necunoscută, oamenii sunt fraţi, uciderea este o crimă nu şi sclavia. Această concepţie era revoluţionară dar oscilantă pe bazele societăţii antice. Isus predicase iubirea aproapelui şi a ridicat-o la nivel universal. Iubirea umană trebuie să fie imaginea divină, absolută şi fără motiv. Ea se
referă la toţi, inclusiv la inamic. Trebuie să iubim aproapele aşa cum e, fără a măsura meritele sale şi fără a aştepta ceva în schimb[9].
Din nefericire oamenii au deformat această doctrină, văzând înainte de toate în altruism un mijloc de a li se aduce omagiul lor ca persoană, sau să câştige cerul fără să aplice perceptele fraţilor în credinţă. În Evul Mediu se încerca prezentarea vieţii ca o simplă cale către lumea de dincolo. Preocuparea se concentra către salvarea sufletului văzut separat de corp. Viaţa terestră nu părea un bun de preţ şi prin urmare nu erau necesare eforturi de a o păstra sau prelungi. Suferinţei i se atribuie o valoare mistică, în virtutea educaţiei.
Isus nu s-a pronunţat asupra războiului, nici a manierei de a-l conduce, dar este important de cunoscut dacă îndemnul Decalogului „nu ucide” sau a celui din Evanghelie „iubeşte-ţi aproapele” se aplică războiului sau numai la viaţa privată a individului. Chestiunea a fost mereu controversată.
Dacă în primele secole creştinii refuzau să servească în armata romană, ca urmare a caracterului păgân a acestea şi a pretenţiilor divine a persoanei imperiale, ulterior aceste obiecţii au fost abandonate. Anul 313, este momentul memorabilului Edict de la Milano prin care împăratul Constantin care se convertise la noua credinţă, va face din Biserică o mare putere peste timp.
Printre multiplele consecinţe ale acestei alianţe a Bisericii cu Statul a fost şi chemarea autorităţii ecleziastice să legitimeze războiul. Dar această situaţie a tulburat multe spirite care considerau că vărsarea de sânge este o crimă condamnată de Scriptură.
În faţa acestor scrupule, Sfântul Augustin – o mare personalitate a creştinismului – urmat mai târziu de Thomas d,Anguino, la începutul seccolului al V-lea au promovat o formulă care să atenueze consecinţele, folosită şi de Romani: faimoasa şi funesta doctrină a ”războiului just”. Era o cale care propunea un compromis între idealul moral şi necesitatea politică.
Raţionamentul se baza pe faptul că ordinea naturală este reflectată de ordinea obiectivă. Suveranul legitim ar putea să stabilească şi să menţină această ordine. Cum scopul justifică mijloacele, actele de război comise pentru cauza suveranului nu erau considerate greşeli. Acest război era declarat just, era acceptat de Dumnezeu, adversarul era inamicul lui Dumnezeu şi nu putea face decât un război injust[10].
Condiţiile pentru ca războiul să fie just erau ca acesta să fie dus pentru respingerea unui atac sau repararea unui afront. Folosirea pe scară largă în acest „joc” a armelor şi mitul „războiului just” va fi o piedică în calea progresului umanitar al societăţii peste secole[11].
Urmărind cu orice preţ să-şi afirme dreptatea, căutând justificarea în credinţă, morală, justiţie şi onoare cei doi beligeranţi se luptau până la consumarea forţelor. Cruciadele sunt„războaie sfinte” prin excelenţă. Biserica admitea că se putea ucide captivii inamici ca fiind eretici sau să fie transformaţi în sclavi chiar dacă erau femei sau copii.
După ce al II-lea Conciliu de la Luteran din 1139 a prohibit arbaleta ca fiind o armă crudă, a precizat că ea putea fi folosită totuşi împotriva infidelilor. La fel şi otrava. Aceste derogări erau departe de caritatea evanghelică pretinsă. Abia în secolul al XX-lea biserica catolică nu mai consideră războiul ca o consecinţă necesară a păcatului originar. Din nefericire constatăm că mitul „războiului just” este reluat de unii ideologi în condiţiile în care Societatea Naţiunilor apoi ONU interzic războiul.
Despre ordinul cavalerilor. De origine germanică această instituţie caracterizează perioada feudalismului. Ordinul cavalerilor reunea un corp de elită al celor care au dreptul de a purta arme şi de a lupta călare, altfel spus nobili. Acest drept reprezintă onoarea care presupune anumite obligaţii. Între altele se angajează să supravegheze cum îl servesc pe Dumnezeu sau pe suveranul lor. Nerespectarea acestui crez este suprema ofensă. Valorile ordinului sunt onoarea, credinţa şi dragostea, iar virtuţile lui sunt loialitatea, fidelitatea, sacrificiul, moderarea şi compasiunea.
Principiile cavalerismului au contribuit la dezvoltarea dreptului internaţional umanitar. Declaraţia de război, statutul parlamentarilor, interzicerea unor arme, sunt o moştenire a cavalerismului.
Ceea ce este însă regretabil, aceste reguli erau valabile doar pentru creştini şi în lumea închisă a nobililor. De menţionat că statutul nobililor era aplicat şi inamicilor de acelaşi rang. Mai mult, aceste reguli nu vizează decât cavalerii. Doar nobilul captiv avea viaţa salvată şi putea să-şi cumpere libertatea. Lupta în armură care îl proteja în luptă nu oferea aceeaşi siguranţă contra unei săgeţi trasă de la distanţă cu arbaleta. Prin urmare această armă trebuia interzisă. Înţelegem deci mai bine curiosul amestec de compasiune şi cruzime, delicateţe şi asprime, credinţă şi trădare, ideal şi decădere care este propriu cavalerismului[12]
Cruciadele sunt o perioadă a istoriei în care creştinismul şi cavalerismul s-au intersectat. Adversarul lor comun era lumea islamică a cărei putere, în plină dezvoltare, se exercita asupra Europei. Cruciadele au costat viaţa a milioane de fiinţe umane. Aveau loc masacre abominabile fără nici un rezultat. Dar occidentul trebuie să recunoască, ca de altfel şi europenii, că sub pretextul de a aduce civilizaţia şi credinţa adevărată, semănau ură, violenţă şi deziluzie.
În această epocă războaiele aveau loc printr-o singură bătălie la care participau mercenari, soldaţi anonimi plătiţi. Cruzimea lor era fără limite[13].
Pentru a se consemna o culme a nenorocirilor, în 1213 prin Conciliul de la Luteran, s-a interzis clericilor să practice chirurgia. Răniţii erau abandonaţi pur şi simplu. Răniţilor inamici li se aplica o lovitură de sabie. Doar seniorii aveau un medic personal. Prizonierii de război care nu puteau fi răscumpăraţi erau ucişi. Populaţia civilă nu beneficia nici de condiţiile minime de cazare. Când se decreta prădarea (devastarea, jefuirea) unui oraş asediat, garnizoana era trecută prin sabie, femeile şi copiii erau la discreţia învingătorilor.
Către 1020, Monarhia şi Biserica, cele două puteri organizate în epocă, impuneau lumii occidentale „Armistiţiul lui Dumnezeu” care interzicea actele de război duminica, sâmbăta seara până luni dimineaţa şi chiar mai mult. Dar toate acestea nu erau suficiente pentru a opri ororile războiului. Evul mediu va rămâne din punct de vedere al dreptului umanitar o epocă fanatică şi sângeroasă.
Reguli umanitare în epoca modernă. La sfârşitul secolului al XIV-lea o stare de fapt a marcat un punct de cotitură în istoria militară: apariţia armelor de foc, cu care diferenţele fizice între oameni dispăreau. Artileria a bulversat arta războiului şi o dată cu aceasta ordinea socială. Piesele de artilerie erau scumpe şi doar regii puteau să şi le permită. Armatele deveneau regale şi mercenare, cavalerismul începea să dispară. Puterea statului urma celei a feudalului. Războaiele private şi sclavia sunt depăşite. În acelaşi timp se manifesta o anumită îngrijorare faţă de prizonierii de război pentru care răscumpărarea se generalizase ca şi faţă de răniţi pentru care începeau să se creeze servicii sanitare.
Începând cu secolul al XV-lea se recurgea la carteluri şi capitulaţii cu aprobarea şefilor armatelor adverse. Din 1851 la 1864 au fost încheiate nu mai puţin de 291 acorduri având menţiuni de acest fel[14]. Unul din primele este Acordul de la Sempach, încheiat în 1393 între cantoanele elveţiene care menţionează clauza referitoare la respectarea răniţilor şi femeilor.
În secolul al XVI-lea, de asemenea, formarea statelor moderne şi declinul autorităţii pontificale au condus la o nouă concepţie de dreptul ginţilor, care a devenit jus inter gentes,în care entităţile politice luau locul indivizilor ca subiecte de drept.
În această epocă filozofii scolastici aveau o influienţă benefică asupra războiului. Astfel dominicanul spaniol Francisco de Vitorio reluând ideile Sfântului Augustin şi Thomas d’Aquino, le dezvoltă şi reuneşte întru-n corp doctrinar distinct. Prin ideile sale umanitare Vitorio se plasează în avans faţă de epoca sa. Bazându-se pe dreptul natural el condamna suferinţele excesive şi masacrarea nevinovaţilor.
Câţiva ani mai târziu[15] Reforma a împărţit creştinii în două. În relaţiile internaţionale era nevoie de unitate care se impunea de dreptul ginţilor. Artizanii au fost Grotius şi discipolii săi, protestanţi de această dată. Pentru Grotius dreptul nu mai era expresia justeţei divine ci a raţiunii umane. Dreptul nu precede acţiunea statelor, decurgea din aceasta. Dreptul ginţilor era opera naţiunilor care îl creau în plenitudinea suveranităţii lor. In această concepţie, legislaţia naţională se inspiră din dreptul natural şi proclamă anumite drepturi ale persoanei umane pe care le exercită prin puterile publice. Cum în timp de război indivizii nu mai beneficiază de protecţia naturală a ţării de origine în raporturile cu inamicul, doar dreptul internaţional mai poate garanta respectarea persoanei.
La Grotius noţiunea de „război just” se menţine dar se are în vedere nu numai dacă o cauză este justă cât şi competenţa de a face război. Acesta este un mijloc politic de a conserva statul „În război – scrie el – trebuie să ai întotdeauna în vedere pacea”. Şi Grotius este primul care a spus că o ”cauza justă” care autorizează un stat să recurgă la război, nu înlătură obligaţia beligeranţilor de a respecta legile războiului. Dar ca şi Vitorio, Grotius admitea că populaţia adeversă este inamic şi este la discreţia învingătorului. Totodată violenţele care nu sunt necesare pentru obţinerea victoriei nu se mai justifică.
Cruţarea civililor chiar şi a combatanţilor era permisă dacă exigenţele militare o permiteau. „Violenţa nu mai era privită din perspectiva sancţiunii, înceta să mai fie un scop în sine. Ea devenea un mijloc, care va fi folosită cu moderaţie crescută şi calculată”[16]. În lucrarea sa De jure belli ac pacis, pe care Biserica romană a interzis-o până în 1899 – Grotius enumera temperamenta belli (temperarea războiului) ca fiind printre cele mai solide baze ale dreptului războiului.
În epoca lui Grotius războiul de treizeci de ani a reprezentat o încălcare flagrantă a prevederilor dreptului internaţional umanitar. Prezenţa jefuitorilor în teritoriul amic sau inamic, soldaţii care maltratau ţăranii care se răsculau atunci când nu mai puteau suporta asuprirea sunt caracteristicile perioadei.
Cum se justifică această flagrantă contradicţie cu spiritul Renaşterii? Bestialitatea umană şi vandalismul nu explică totul. Armatele erau formate din bande de mercenari prost plătiţi care participau la război pentru a obţine un câştig. Începând cu reformele lui Louis IV şi Frederic al II-lea, armatele au devenit corpuri regulate, naţionale, plătite şi disciplinate.
Ştiinţa a cunoscut o dezvoltare remarcabilă. Omul a descoperit legile fizicii care conduc universul şi propria persoană. Viaţa a devinit un scop în sine. Încă de la început, societatea şi-a luat în propriile-i mâini destinul, cu intenţia de a corecta erorile generatoare de ură şi cruzime.
Perioada care a fost numită „secolul luminilor”, va recunoaşte umanitarismul, ca formă evoluată şi raţională a carităţii şi justiţiei. Oamenii sunt egali în drepturi şi îndatoriri, pe care statele au obligaţia să le garanteze.
În secolul al XVIII-lea, războiul devine o luptă între armate profesioniste cu efective mai reduse, civilii nu mai sunt implicaţi, deoarece trupele dispun de formaţiuni de servicii şi se interzice jefuirea. Războiul este o artă care are regulile lui şi dacă mai apar violenţe ele sunt excepţii. Mijloacele perfide şi crude sunt condamnate.
Umanizarea războiului la nivel naţional, făcea, paşi importanţi. Cartelurile care erau încheiate în prealabil între conducătorii armatelor, în scopul stabilirii situaţiei victimelor, sunt adesea modele de bun simţ şi moderaţie. Cel mai remarcabil este fără îndoială „tratatul de prietenie şi pace” încheiat în 1785 de Frederic cel Mare şi Benjamin Franklin ale cărei prevederi se ridicau la nivel de principii. Pentru prima dată se exprimă concepţia că Părţile „se angajează mutual şi faţă de Univers” şi că o convenţie încheiată între state are ca scop protejarea individului. Se stipulează că în caz de conflict se va renunţa la blocadă şi că civilii inamici vor putea să părăsească ţara într-un termen stabilit. Prizonierii de război vor fi hrăniţi şi cazaţi ca şi soldaţii puterii deţinătoare şi un om de încredere îi va putea vizita şi să le trimită ajutoare.
Respectarea unor astfel de clauze crează un veritabil drept cutumiar, care poate fi rezumat astfel: spitalele sunt luate în evidenţă şi marcate cu un fanion, a cărei culoare variază în raport cu armatele; răniţii şi bolnavii nu sunt consideraţi ca fiind prizonieri de război. Ei sunt îngrijiţi ca cei ai armatei captatoare şi eliberaţi după război; medicii şi ajutoarele lor, precum şi personalul religios, sunt exceptaţi de la captivitate şi trimişi în liniile lor; prizonierii de război au viaţa salvată şi pot fi schimbaţi fără răscumpărare; populaţia civilă pacifistă nu trebuie molestată.
Aceste prevederi ating un anumit grad de perfecţionare în 1876 „aproape toate dispoziţiile pozitive ale Convenţiei de la Geneva … se regăsesc în tratatele anterioare şi trebuie spus, din toate punctele de vedere, mai stricte, mai extinse
Şi adesea concepute într-o manieră mai justă şi practic mai utilă …”[17]. Se impune precizarea că aceste carteluri aveau un caracter temporar, valabil doar pentru un conflict armat determinat.
Trebuie făcută menţiunea că aceste realizări pe plan material ca şi pe plan juridic nu erau valabile decât în câteva ţări din Europa occidentală. În cea mai mare parte a continentului situaţia era asemănătoare celei din războiul de treizeci de ani.
O parte din gânditorii epocii au încercat elaborarea unor reguli sociale care să fie aplicate de state în raporturile cu cetaţenii. Între aceştia Jean-Jacques Rousseau şi-a exprimat opinia că „Războiul nu este o relaţie de la om la om, ci o relaţie de la stat la stat, în care indivizii nu sunt decât accidental inamici, nu ca oameni, nici ca cetăţeni, ci doar ca soldaţi, nu ca membri ai patriei ci doar ca apărători …”. „Sfârşitul războiului fiind distrugerea statului, ei au dreptul să-i ucidă apărătorii atât când au armele în mâini; dar imediat ce depun armele şi se predau, încetează să mai fie inamici sau instrumente ale inamicului, ei redevin simpli cetăţeni şi au dreptul asupra vieţii lor”[18].
Prin aceste idei se readuce în atenţie o regulă fundamentală a dreptului modern al războiului – protectia persoanei. În acest fel Rousseau, combate tezele lui Hobbes potrivit cărora războiul este în natura omului şi se justifică prin raţiunea suveranităţii de stat pentru care indivizii sunt obiecte. El reglementează şi conţinutul vechiului sofism al „războiului just” propunând o regulă mai corectă care se referea la ceea ce trebuie făcut între combatanţi şi necombatanţi. Un conflict are ca scop nimicirea statului inamic, dar nu trebuie să se meargă până acolo. Soldaţii în afara luptei, civilii pacifişti nu poartă culpabilitatea unei crime pe care nu au comis-o, ei trebuie „să fie protejaţi şi nu vor fi supuşi la tratamente crude şi inumane”[19].
Aceste idei au fost reluate de Revoluţia franceză care proclama solemn în Constituţia sa drepturile naturale, inviolabile şi sacre ale omului şi adopta celebra Declaraţie a drepturilor omului. Între altele, legislaţia prevedea „tratament obligatoriu şi egal soldaţilor inamici şi soldaţilor proprii” şi sublinia că „prizonierii de război sunt sub ocrotirea naţiunii şi protecţia legilor”[20].
În acest sens Holzendorff scria „marile principii pe care Revoluţia franceză le-a proclamat şi care au devenit patrimoniul comun al naţiunilor civilizate, dau acestei revoluţii o importanţă capitală în istoria dreptului ginţilor”[21].
Cu toate acestea au existat numeroase situaţii în care cruzimile au fost prezente. „Nemuritoarele principii” în spiritul conducătorilor revoluţionari din 1789, trebuiau să aibă drept corolar pacea universală. Din nefericire evenimentele au decis altfel: naţiunea întreagă a fost mobilizată pentru salvarea Republicii. O nouă invenţie a provocat alt curs istoriei: conscripţia, altfel spus serviciul militar obligatoriu care transforma radical natura însăşi a luptei.
De acum încolo războaiele vor fi de masă, şocul suprem al tuturor popoarelor care se îndreaptă unul contra celuilalt, după ce şi-au mobilizat toate resursele materiale şi pasionale. Nu se vor mai bate pentru un interes, ci şi pentru idei, pentru o anumită concepţie de viaţă. Astfel începe era „războaielor dezlănţuite” cum spunea mareşalul Foch. Se înregistrează un teribil recul umanitar.
Războaiele primului imperiu francez au accelerat această tragică decadenţă. „Războaiele inevitabile sunt întotdeauna juste” spunea Napoleon. Acest mare cuceritor nu se interesa deloc de răniţi. El trebuia să aibă mereu carne proaspătă pentru a alimenta nevoia de soldaţi. În acest fel mortalitatea în armată a fost foarte ridicată. Suferinţele răniţilor erau imense. Exemplul retragerii din Rusia este evocat în toate memoriile. Epopeea culiselor
întunecate şi Austerlitz a fost un veritabil „Waterloo sanitar”[22].
Foarte grav, a fost faptul că principiile umanitare au fost uitate. Cartelurile au devenit tot mai rare şi şi-au pierdut din importanţă. Spitalele de campanie erau ţinta atacurilor, medicii capturaţi erau separaţi de răniţi şi făcuţi prizonieri. Cu toate limitele impuse de stadiul de dezvoltare a dreptului internaţional şi a diferenţelor evidente dintre dorinţele unor vizionari optimişti şi realitaţile concrete în care se desfăşurau războaiele, încercările de reglementare a acestui fenomen se constituie într-o etapă importantă o procesului general de codificare a conflictelor. Un rol decisiv în acest sens îl va avea mişcarea umanitară generată şi susţinută de Crucea Roşie internaţională.

